Gandia acollirà els dies 11 i 12 de gener el Festival Solidari 'La Safor X València' a benefici dels afectats per la DANA
13 desembre 2024

## Gandia acollirà els dies 11 i 12 de gener el Festival Solidari 'La Safor X València' a benefici dels afectats per la DANA13 desembre 2024Última actualització: 13 desembre 2024

![](../gestion/img/df713a0a4b1add07b2efdb6ee2028c638c3e27b968151e53d3b29e5ec2690cef.jpg)  
  

La plaça del Tirant de Gandia serà el lloc on els dies 11 i 12 de gener se celebrarà el Festival Solidari “La Safor X València” a benefici dels afectats per la DANA.

  
Així ho ha anunciat aquest matí l’alcalde de Gandia, **José Manuel Priet**o, en una roda de premsa on ha estat acompanyat per la regidora delegada de Cultura, **Balbina Sendra**, i la coordinadora del Festival, **Paula Bernabé**.

Una iniciativa solidària on actuaran de manera totalment gratuïta 35 bandes i DJ’s, molts d’ells de la comarca, per recaptar fons per a la Fundació Horta Sud, on es destinarà la recaptació de les entrades. Els caps de cartell del Festival seran Ciudad Jara i Òscar Briz.

Tal com ha declarat l’alcalde, _“ara més que mai és important continuar ajudant els municipis afectats per la DANA. La consciència social és enorme, igual que l’esforç popular i institucional per ajudar els qui continuen travessant una situació difícil”_.

_“Aquesta iniciativa compta amb el nostre suport i amb el de ciutadans inquiets que han volgut posar en marxa una resposta coordinada per ajudar més enllà dels primers dies de l’emergència. Des de Gandia no ens oblidem dels afectats_”, ha afirmat Prieto, qui ha recordat que _“des del primer moment Gandia va estar implicada en el dispositiu per ajudar els afectats”_.

La primera autoritat municipal ha posat en valor que el que va començar com un xicotet concert s’ha convertit en un autèntic festival que naix des de Gandia i la seua gent.

_“Estem segurs que Gandia i la comarca respondran a la iniciativa. Som una ciutat solidària que tornarà a estar unida davant les situacions importants”, ha conclòs l’alcalde, indicant que “encara és necessària l’ajuda i des de l’Ajuntament de Gandia ens continuarem bolcant amb els municipis i persones afectades”._

Per la seua banda, Bernabé ha volgut agrair , en primer lloc, al consistori i ha explicat que la banda _“No som de Seattle_” va acudir en un primer moment a ajudar a netejar als municipis afectats. _“Veure el que hem vist ens ha acabat trencant i, més enllà de netejar, vam començar a pensar en ajudar fent música i contactant amb amics, grups i cantautors, i ara mateix, s’ha convertit en un Festival”._

La coordinadora ha explicat que, a més de l’ajuda a la “Fundació Horta Sud”, els assistents podran col·laborar amb diverses entitats com protectores, llibreries, col·lectius de músics, escoles, etc., i ha aprofitat l’ocasió pper aagrair a les empreses que estan implicant-se amb l’organització en diferents aspectes.

Quant als horaris, dissabte el festival obrirà les portes a les 10 hores i finalitzarà a la 1 de la matinada. Diumenge, l’horari serà de 10.00 a 18.30 hores. Els assistents podran gaudir de ‘stands’ de col·laboradors i de ‘foodtrucks’.

  
Les entrades es poden adquirir a www.ticketere.com al preu de 18 euros per a l’abonament dels dos dies, sense càrrec extra per reentrada, o durant els dies del festival a la zona d’accés. Els menors de 6 anys tenen entrada gratuïta i també hi haurà Fila 0.

D'altra banda, Bernabé ha demanat a les empreses de Gandia i la comarca que s’unisquen a la iniciativa. _“Necessitem suports i espònsors L’ajuntament ens ha ajudat molt, però ens queda molt per cobrir el pressupost tècnic, de seguretat i sanitari, entre altres aspectes. Els col·laboradors que vulguen contactar amb nosaltres poden fer-ho a [www.lasaforxvalencia.org](http://www.lasaforxvalencia.org)”._

A més, Balbina Sendra ha declarat que _“la gent de ‘No som de Seattle’ ens va plantejar aquesta idea i des del primer moment ens vam implicar”. “Són molts els que han prestat i prestaran la seua ajuda de manera totalment desinteressada”_.

Per a concloure, la regidora de Cultura ha volgut agrair la tasca de totes les parts implicades i ha convidat la ciutadania a visitar la [web](http://www.lasaforxvalencia.org), a comprar l'entrada i a fer que el Festival puga superar l’estimació prevista de 3.000 assistents.